## Poročilo o Eramus izmenjavi na Instituto Superior de Serviço Social do Porto v drugem semestru 2019

Z izmenjavo sem bila izredno zadovoljna, se mi pa zdi potrebno, da dodam nekaj pripomb o fakulteti, ki sem jo obiskovala. Največja težava je bila, da imajo predavanja zgolj v portugalščini, zato sem imela samo občasne (pri nekaterih profesorjih tudi enkratne) konzultacije, na katerih sem se individualno s profesorji dogovorila o vsebini seminarske naloge, ki jo moram napisati. Pogrešala sem torej predavanja, različne dogodke, ki bi se jih lahko udeležila v angleščini, saj bi na tak način lahko pridobila bistveno več novega znanja. Profesorji so bili drugače izredno prijazni in precej dostopni. Posebej bi pohvalila profesorico Luiso Pinto, saj se je še posebej zavzela zame in me tudi nekajkrat povabila na predavanja, pa čeprav so bila v portugalščini in me sproti vedno spraševala, če lahko sledim. Takoj na začetku semestra sem izrazila željo, da bi želela opravljati prostovoljno delo, na koncu pa sem si ga morala poiskati sama. Na tem področju nisem prejela veliko podpore. Ker nisem obiskovala predavanj, tudi nisem imela posebne priložnosti spoznati študente iz iste fakultete, prav tako nisem spoznala nobenega Erasmus študenta. Si pa krog prijateljev z lahkoto ustvariš tudi zunaj fakultete, veliko je namreč organiziranih dogodkov za vse Erasmus študente v Portu. Na splošno so življenjski stroški nižji kot v Sloveniji z izjemo najemnin, ki so enake našim. Mesto je varno, prijetno, ljudje so še posebej odprti, če govoriš portugalščino. Ne glede na dodane pripombe glede fakultete bi izmenjavo v Portu priporočila vsakemu. Dovolim tudi objavo elektronskega naslova, v primeru, če bi katerega izmed študentov zanimalo več podrobnosti: sedmak.kaja@gmail.com